KIRJALLINEN KYSYMYS P-0375/99

esittäjä(t): Karla Peijs (PPE) komissiolle

(17. helmikuuta 1999)

Aihe: Direktiivin 94/62/EY täytäntöönpano

1. Voisiko komissio ilmoittaa, missä määrin direktiivi 94/62/EY(1) on otettu kansallisten lainsäädäntöjen osaksi?

2. Voisiko komissio ilmoittaa, missä määrin jäsenvaltioissa on perustettu (keräys)järjestelmiä, jotta viimeistään 30. kesäkuuta 2001 oltaisiin tavoitteessa kerätä talteen vähintään 15 prosenttia markkinoille saatetuista puisista pakkauksista ja käyttää ne uudestaan raaka-aineena? Voisiko komissio vahvistaa tiedon, jonka mukaan tietyissä maissa (Tanska, Yhdistynyt kuningaskunta, Ranska, Espanja, Portugali ja Italia) ei vielä ole perustettu puisten pakkausten, kuten kuormalavojen, kierrätysjärjestelmiä?

3. Katsooko komissiokin, että sillä, että direktiiviä 94/62/EY ei ole pantu täytäntöön, on kilpailua vääristäviä vaikutuksia, mikä haittaa niitä yrityksiä, jotka ovat panneet sen täytäntöön?

4. Voisiko komissio eurooppalaisen lainsäädännön suojelijana ryhtyä toimiin niitä jäsenvaltioita vastaan, jotka eivät vielä ole ryhtyneet asianmukaisiin toimiin direktiivin tavoitteen toteuttamiseksi? Jos komissio ryhtyy toimiin, mitkä nämä toimet ovat?

Komission jäsenen Ritt Bjerregaardinkomission puolesta antama vastaus

(22. maaliskuuta 1999)

1. Komissio seuraa hyvin tarkasti pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY(2) täytäntöönpanoa jäsenvaltioissa. Toistaiseksi kymmenen jäsenvaltiota on pannut direktiivin täytäntöön kokonaisuudessaan ja viittä jäsenvaltiota (Belgia, Saksa, Kreikka, Ranska ja Yhdistynyt kuningaskunta) vastaan on aloitettu rikkomismenettely, koska ne eivät ole ilmoittaneet kansallisista täytäntöönpanotoimistaan.

2. Direktiivin 7 artiklan mukaan jäsenvaltioiden on toteutettava tarvittavat toimenpiteet järjestelmien käyttöönottamiseksi pakkausten ja pakkausjätteen palauttamista, keruuta ja uudelleenhyödyntämistä varten direktiivin tavoitteiden, erityisesti kierrätys- ja uudelleenkäyttötavoitteiden, saavuttamiseksi. Tällaiset järjestelmät koskevat kaikkia pakkauksia ja pakkausjätteitä, myös puupakkauksia. Yleisesti ottaen velvoitteet koskevat kutakin yksittäistä yritystä, ellei vastuuta ole sopimuksella koottu yhdelle organisaatiolle. Tämä merkitsee, että yritysten on itse järjestettävä yhteistyönsä, elleivät olemassa olevat järjestelmät kata puupakkauksia, kuten mahdollisesti parlamentin jäsenen mainitsemissa jäsenvaltioissa. Muussa tapauksessa kunkin yrityksen on yksin toteutettava keruujärjestelmänsä.

Helmikuun 3. päivänä 1997 tehdyssä komission päätöksessä 97/138/EY(3) todetaan, että jäsenvaltioiden on toimitettava komissiolle täytettyinä pakkauksia ja pakkausjätteitä koskevaan tietokantajärjestelmään liittyvät taulukot. Lasia, muoveja, paperia, kartonkia ja metalleja koskevat tiedot ovat pakollisia. Puuta koskevien tietojen antaminen on vapaaehtoista. Taulukot on täytettävä aloittaen vuoden 1997 tiedoista, ja ne on toimitettava 18 kuukauden kuluessa tarkasteltavan vuoden päättymisestä. Toistaiseksi taulukoita ei ole toimitettu, joten tietoja ei vielä ole saatavilla.

3. Direktiivi kattaa kaikki pakkaukset ja pakkausjätteet, ja järjestelmät on suunniteltava niin, että ne eivät aiheuta kaupan esteitä tai kilpailun vääristymiä.

4. Jos jäsenvaltio ei ryhdy tarvittaviin toimenpiteisiin direktiivin säännösten noudattamiseksi, komissio voi aloittaa EY:n perustamissopimuksen 169 artiklan mukaisen rikkomismenettelyn.

(1) EYVL L 365, 31.12.1994, s. 10.

(2) EYVL L 365, 31.12.1994, s. 10, suomenk. erityispainos, alue 15, nide 13, s. 266.

(3) EYVL L 52, 22.2.1997, s. 22.